
Til den mest skjeggete flanellskjortefyren jeg kjenner.
Takk for all inspirasjonen du gir meg.


Kapittel én

Jeanie Ellis hadde aldri drept noen før, men en gang måtte være den første. Måtte hun, så måtte hun. Hun knuget balltreet hardt mens hun smøg seg ned den vaklevorne baktrappen i mørket.

De tre siste nettene hadde hun knapt hatt blund på øyet. Ikke etter at hun flyttet inn i leiligheten over tantens kafé. Vel, teknisk sett var det Jeanies kafé. Hun var offisielt den nye eieren av Pumpkin Spice Kafé nå. Den som hadde vært tante Dots stolthet og glede til for nøyaktig to uker siden, da hun brått kunngjorde for omverdenen at hun gikk av med pensjon og aktet å tilbringe de neste ukene på stranden i Karibia. Tante Dot kunne tilsynelatende ikke tenke seg en bedre arvtaker til den poulære kafeen enn yndlingsniesen – som for øvrig, slik Jeanie hadde påpekt – også var hennes eneste niese. Da Jeanie listet seg ned fra det siste trinnet, klar til kamp, slo det henne hvor fullstendig vanvittig tantens innfall var.

Jeanie hadde hørt disse skumle lydene hver eneste natt. Klore-krafse-lyder fulgt av ett og annet klirresmell. Til å begynne med antok hun at det var vinden som lagde lydene, eller kanskje et dyr som pilte forbi i smuget bak huset. Hun nektet konsekvent å la tankene vandre mot all verdens forferdelige scenarioer, slik hun pleide. Hun skulle ikke forestille seg at en seriemorder på rømmen nå snek seg opp mot bakdøren. Den dunkingen var absolutt ikke en bevæpnet raner som kom for å loppe henne for de stusslige vekslepengene tanten hadde lagt igjen i kassen.

Jeanie hadde fått en ny start.

Jeanie var en ny kvinne.

Innbyggerne i den sjarmerende kystbyen Dream Harbor visste ingenting om henne, noe hun hadde tenkt å utnytte til fulle.

En subbende lyd utenfor bakdøren fanget oppmerksomheten. Så snart hun bare fant ut hva det var som holdt henne våken om nettene, skulle hun gå fullt og helt inn for planen om å skape en ny versjon av seg selv. Den nye Jeanie. Men ingen kunne leve et avslappet og fredelig småbyliv med en morder utenfor bakdøren. Det var ren logikk.

Hun knuget balltreet enda hardere og krysset den lille gangen mellom trappen og døren mot smuget bak kafeen. Eller … «smug» var feil ord. Et smug fremkalte bilder av overfylte søppeltønner og rotter som pilte rundt. Men Jeanie var ikke i Boston lenger. Hun var i Dream Harbor, et sted hun var overbevist om at noen måtte ha funnet på. Småbyen var altfor idyllisk til å ha oppstått på naturlig vis. Nei, området bak kafeen og de andre forretningene i hovedgaten var mer som egen liten sidegate, med plass for varebiler og ryddige søppelkasser. Hun hadde til og med sett at noen av de andre butikkeierne sto der og småpratet innimellom, når de hadde pause i løpet av dagen. Ikke at hun hadde snakket med noen ennå. Hun var ikke helt klar for det, ikke helt klar for å være nykommeren i byen.

Jeanie ristet på hodet. Hvordan kunne hun la tankene spore av slik, når hun kanskje var i ferd med å bli drept? Smug eller ikke, uansett hva som befant seg der ute, så holdt det henne våken, og etter tre søvnløse netter hang hun så vidt sammen. Hun hvilte balltreet mot skulderen og strakte seg etter dørhåndtaket. Sola var i ferd med å stå opp, og et svakt, grått lys sivet inn gjennom vinduet over døren.

Bra! tenkte Jeanie vagt. Da får jeg i det minste sett angriperen før jeg dør. Og med denne utrivelige tanken i hodet – som dessuten var langt unna det nye, positive mennesket hun hadde planer om å bli – røsket hun opp døren …

… Og stirret rett inn i en sprinkelkasse full av små … var det gresskar? Det var egentlig ikke viktig hva kassene inneholdt, for før Jeanie greide å sette navn på sakene, begynte mannen som holdt kassen i armene å snakke.

Eller … det var mer et bryskt, forskrekket bjeff, som minnet Jeanie på at hun holdt balltreet på en svært aggressiv måte. Hun skulle til å senke det, men kom i det samme på at han fortsatt var en storvokst, fremmed mann. Gresskar eller ikke, hun burde nok være på vakt litt til.

«Hvem er du?» spurte hun med den ene hånden på døren, i tilfelle hun måtte smekke den midt i fleisen på den mystiske gresskarmannen.

Han hevet de mørke øyebrynene et hakk, som om spørsmålet forbauset ham. «Logan Anders,» svarte han, som om det ville oppklare saken for henne. Det gjorde ikke det.

«Og hva gjør du bak huset mitt, Logan Anders?» spurte hun.

Han prustet oppgitt og flyttet litt på kassen han holdt i armene. Den var antakelig blytung, men Jeanie kunne ikke sette sin egen sikkerhet på spill bare fordi han var selve bildet på høstens overflod, der han sto med flanellskjorte, helskjegg og en kasse grønnsaker i armene. Hun lot blikket bli hengende ved ansiktet hans et ekstra sekund, slik at hun eventuelt kunne identifisere ham for politiet. Det var viktig å få med seg at han hadde en lang, rett nese og rødmussede kinn over skjegget. Politibetjenten ville kanskje også spørre henne om han hadde ekstremt lange øyevipper, og svaret på det var ja. Det kunne også være av største betydning for etterforskningen at selv i det svake morgenlyset fikk hun med seg at øynene hans var farlig blå.

«Det er torsdag.»

Jeanie blunket. Hva hadde ukedagen å gjøre med at denne mannen var her og ødela nattesøvnen hennes?

«Og du har holdt meg våken siden mandag,» sa hun.

Nå var det Logans tur til å se forvirret ut. «Jeg kom akkurat nå.» Han flyttet på kassen igjen, underarmsmusklene flekset under belastningen. Den var nok blytung, men likevel hadde han ikke gjort noe forsøk på å komme inn eller sette den ned.

«Vel, jeg har hørt merkelige lyder hele uken. Jeg har prøvd å late som om det bare var vinden eller en vaskebjørn eller noe sånt. Men så slo det meg at det antakelig er akkurat det folk sier til seg selv rett før morderen braser inn gjennom døren.»

Det kom en halvkvalt lyd fra Logan, øynene hans videt seg ut. «Morderen?»

Jeanie kjente at hun ble varm i kinnene. Hun hadde muligens latt fantasien løpe løpsk. «Eller noe … » Stemmen døde hen. Hun visste ikke helt hva hun skulle si til den fremmede mannen, og han virket like rådvill. «Så, hva gjør du her?» presset hun frem.

«Altså, eh, jeg leverer frukt og grønnsaker hver torsdag.» Han nikket mot kassen.

Jeanie krympet seg. Varelevering. Selvfølgelig. Tante Dot hadde gitt så mange beskjeder dagen før hun dro, og Jeanie hadde ikke skrevet ned noe av det. Kafeen hadde vært stengt siden hun kom hit, og hun hadde ennå ikke funnet ut av alt som måtte gjøres. Gudskjelov hadde hun Norman til å hjelpe seg. Han hadde vært daglig leder for kafeen i mange år, og han hadde forsikret henne om at de skulle få alt klart til åpning før helgen.

Logan flyttet på kassen igjen. Den tunge kassen han fortsatt holdt.

«Beklager!» Jeanie tok et skritt tilbake og gjorde en armbevegelse mot kafeen. «Kom inn. Så finner vi et sted å sette de der … eh … gresskarene?»

Logan nølte, blikket gikk fra Jeanie til balltreet hun fortsatt hvilte mot skulderen.

«Uff! Unnskyld. Jeg skal ikke slå deg i hodet. Jeg lover.» Hun prøvde å sende ham et beroligende smil, men det så ikke ut til å hjelpe. Han sto fortsatt i døren.

«Jeg er virkelig lei for det, men jeg trodde du var en morder. Du må ikke ta det personlig. Jeg har bare ikke sovet på tre netter, og noen eller noe har drevet og bråket her nede, jeg sverger. Og samtidig prøver jeg å finne ut av alt mulig om denne kafeen som jeg har arvet … »

Logan glodde på henne, fortsatt nølende. Skitt. Hun hadde sikkert skremt ham allerede. Jeanie var blitt kalt «intens» ved mer enn én anledning opp gjennom livet. Hun var temmelig sikker på at det til og med sto på et karakterkort eller to. Det var noe hun prøvde å jobbe med nå som hun skulle bli Den nye Jeanie. Mindre prat. Mindre overtenking. Mindre intensitet.

Hun trakk pusten dypt og pustet langsomt ut. Kafé-Jeanie var rolig og avslappet. Hun eide stamkafeen i nabolaget og sto alltid klar med et smil og kundens yndlingsdrikke. I stedet for å overrumple dem med teorier om hvem eller hva som prøvde å drepe henne, eller de siste nyhetene om smeltende polaris og de atten tingene hun måtte få gjort senere i dag.

Hun prøvde å kanalisere noen vibber fra tante Dot og hennes frie sjel, selv om hun skulle ønske at tanten hadde vært litt mindre avslappet og faktisk gitt henne mer utførlige instrukser. Så hun prøvde seg på et mildere og søtere smil. Det føltes fremmed i ansiktet. «Vær så snill, kom inn. Den der må være blytung.»

Logan nikket lett til svar. «Jeg pleier å sette den utenfor.»

«Å.» Så det var ikke enetalen hennes som skremte ham, hun hadde bare avbrutt ham i hans vanlige rutiner. Hun visste hvor skremmende det kunne være. Da yndlingskafeen hennes på hjørnet var stengt i en uke, var det så vidt hun fungerte. Og det var ikke på grunn av koffeinmangel. Det var ikke mangel på kaffebarer i sentrum av Boston, men ingen av dem var hennes stamsted. Så hun hadde vært i elendig humør hele den uken.

Denne gangen var smilet hennes ekte. «Siden du først er her, og jeg er våken, kan vi vel like gjerne ta en kopp kaffe?»


Kapittel to

Logan likte den nye kaféeieren bedre når hun ikke sto klar til å smelle et balltre i hodet på ham.

Men det sa ikke all verden. Han hadde mye å gjøre, det var varer som skulle leveres og velmenende småbybeboere som skulle unngås. Så han hadde egentlig ikke tid til å sitte her og drikke kaffe med henne før soloppgang, men han klarte bare ikke å vri seg unna.

Eller å få inn et ord. Niesen til Dot hadde snakket uten stans siden hun formelig tvang ham inn.

Hver torsdag de siste fem årene, helt siden han overtok gården, hadde han plassert Dots fire kasser med frukt og grønnsaker ved siden av bakdøren. Han likte å være inne i byen før sola sto opp og folk kom ut. Likte å få alt unna før forretningene åpnet.

Småprat var ikke noe for Logan. Han hatet å spekulere om været. Han trengte ikke å høre om den siste skandalen i småbyen. Han likte enda mindre å være en del av småbyens siste skandale. Jo fortere han fikk levert det han skulle, desto raskere kom han seg tilbake til stillheten på gården. Eller så stille som det kan være på en gård med et halvt dusin høner, to gamle geiter, en omplassert alpakka og en pratesyk bestemor. Det var flaks at bestefaren var like taus som Logan selv, for Nana snakket nok for dem begge. Nesten like mye som denne Jeanie.

«Så, har du peiling på hva tante Dot hadde tenkt å bruke de … eh, minigresskarene til?» spurte hun med et blikk ned mot kassen på gulvet. Hun sto bak disken og holdt den ene hånden på hoften, mens den andre strøk vekk små hårstrå som hadde løsnet fra den bustete hårknuten.

«Pyntegresskar,» korrigerte Logan henne fra plassen på den andre siden av disken.

«Akkurat. Pyntegresskar. Det var det jeg trodde.» Jeanie så fortsatt forvirret ut. «Men … man spiser ikke sånne, gjør man vel?»

Han holdt på å briste ut i latter. Nesten. Han var fortsatt for irritert til å le. «Nei, man spiser ikke pyntegresskar.»

Jeanies lot blikket gli over de tre andre kassene som han hadde båret inn i stedet for å sette dem på sin vanlige plass utenfor døren. Der han alltid satte dem. Der han skulle ønske at han hadde satt dem denne morgenen også. «Jeg antar at resten av kassene er til smoothiene på menyen?»

Logan nikket. Alle i denne byen elsket smoothier. Ikke at han skulle klage på det. Smoothier betydde at kafeen trengte massevis av frisk frukt og grønnsaker fra gården hans. Smoothier ga klingende mynt i kassen.

«Gresskarene er bare til pynt,» sa han, og sparte dem begge for mer ukvalifisert gjetting.

Jeanies øyne lyste opp, som om han hadde løst alle verdensproblemer med de ordene. Han nektet å kjenne etter hvordan stoltheten blusset opp i brystet ved synet av det glade ansiktet hennes. Det var en god stund siden sist han hadde vært i stand til å løse noens problemer.

«Selvsagt! Det burde jeg ha skjønt. Det skyldes søvnmangelen!»

Hun hvilte albuene mot benken og la haken i hendene. Hun hadde på seg en gammel, overdimensjonert strikkejakke, ermene var så lange at de dekket hendene. Og under den hadde hun en tynnslitt T-skjorte og pysjbukser. Han var ganske sikker på at buksene hadde små pinnsvin over hele seg, men han gjorde sitt beste for ikke å legge merke til det.

Det var i det hele tatt mye han prøvde å la være å legge merke til ved Jeanie. Som hvor uttrykksfulle de mørke øyebrynene hennes var, og at hun aldri sto helt stille – nå lagde hun kaffe med raske, effektive bevegelser. Hun var en studie i selvmotsigelse. Kompetent, men samtidig så fullstendig ute å kjøre. Rask til å smile, men også rask til å rynke pannen, enhver følelse sto tydelig å lese i øynene hennes. Mørkebrune øyne, nesten svarte, samme farge som kaffen hun rakte ham.

Jeanie gned hånden over ansiktet og brøt fortryllelsen. Hvor lenge hadde han stirret på henne? Hun gjespet og strakte hendene over hodet. T-skjorten gled litt opp, og Logan tvang blikket vekk fra den nakne huden som kom til syne over linningen på pysjbuksen. Han ville definitivt ikke legge merke til den nakne huden.

Da han på ny våget å se på henne, støttet hun albuene mot benken igjen. Hun hadde mørke ringer under øynene, og det svarte håret var som et rotete reir på toppen av hodet. Den sammensunkne, nedslåtte holdningen hennes vekket noe i ham. Noe som overhodet ikke passet. Noe han ikke hadde tid til akkurat nå.

Han åpnet munnen for å si at han måtte komme seg videre, at han hadde flere å levere til, men hun var allerede i gang med å snakke igjen.

«Det er jo helt vilt. Jeg hører disse lydene hele tiden. Hver eneste natt. Tror du at huset kan være hjemsøkt?»

Logan holdt på å sette kaffen i halsen. «Hjemsøkt?»

«Ja.» Hun rettet seg opp, lysere i blikket av den nye teorien. «Hjemsøkt. Kanskje åndene som bor her, ikke liker at det er kommet en ny eier.»

«Åndene?» Det var altfor tidlig på morgenen til galskap på et slikt nivå.

«Spøkelser, ånder, hva som helst.» Jeanie viftet med hånden som om detaljene ikke var så viktige. «Noe er opprørt fordi jeg er her.»

«Jeg tror virkelig ikke … »

«Det finnes ingen annen logisk forklaring.» Hun la armene i kors. Saken var klar. «Dette stedet er definitivt hjemsøkt.»

«Ingen annen forklaring?» Logan dunket kruset mot benken. Dette var i meste laget. «Vaskebjørner, gamle rør, trekkfulle vinduer, din egen innbilning.» Han telte de andre forklaringene på fingrene. Jeanies øyne smalnet ved den siste av dem, men han fortsatte. «Det kan være ungdommer som tuller. Det finnes uendelig mange forklaringer som gir mer mening enn spøkelser. Nå må jeg virkelig gå.»

«Hva mener du med ungdommer som tuller?»

Logan sukket og motsto trangen til å rive seg i håret. «Jeg vet ikke. Kanskje noen ungdommer surret rundt i bakgaten.»

Jeanie nikket langsomt, vurderte den nye teorien.

Logan skjøv kruset sitt over disken med et takk og farvel på tungespissen.

Men Jeanie var raskere. «Så hva skal vi gjøre med det? Jeg er nødt til å få sove snart.»

«Vi?» Han rygget vekk fra disken. Kanskje han bare skulle snu og løpe. Det siste han trengte, var å vikle seg ytterligere inn i livet til den nye kaféeieren. Han kunne praktisk talt høre damene i lesesirkelen kakle om dem. De spiste sladder til frokost.

Jeanie nikket. «Du er min eneste venn her i byen. Jeg kan ikke konfrontere en gjeng med tenåringer alene.»

«Gjeng er en smule overdrevet,» mumlet han mens han fortsatte å rygge mot døren, men nå fulgte Jeanie etter ham. Det var definitivt pinnsvin på pysjbuksen. Han nektet å synes at det var søtt.

«Vær så snill? Jeg er ny her, og jeg har ikke peiling på hva jeg skal gjøre …» Hun ristet på hodet, og stemmen døde hen. «Beklager. Det er ikke ditt problem.» Hun smilte. «Jeg finner ut av det.»

Det påtvungne smilet vekket noe i ham igjen. Hun virket så … så fortapt. Selv om hun smilte og strøk håret bort fra ansiktet og prøvde å forsikre ham om at det gikk bra. Det gjorde det åpenbart ikke. Og det plaget ham enda mer enn den konstante ordflommen.

Svarte heller. «Kom på folkemøtet i kveld,» sa han.

«Folkemøte?»

«Ja.» Han strøk hånden over skjegget og angret allerede på de neste ordene han skulle si. «Det er folkemøte annenhver torsdag. Der kan du ta opp … eh … problemet ditt. Få hjelp med det.»

Smilet hennes vokste til noe strålende og ekte. Å nei. Jeanies ekte smil var enda søtere enn de helvetes pinnsvinene. Hvordan kunne en vanlig morgenleveranse ta en slik drastisk vending?

«Takk skal du ha! Det var en god idé.» Jeanie foldet hendene foran seg, som om hun stanset seg selv i å strekke armene ut for å klemme ham. Logan visste ikke om han var lettet eller skuffet over det.

Han måtte gå. Han hadde den ene hånden på dørhåndtaket, var nesten klar. Nesten tilbake til sin normale morgen, sin velsignede stillhet.

«Kommer du på møtet?» Jeanies spørsmål stanset ham før han rakk å rømme. Logan gikk bare på folkemøtene hvis han ble tvunget til det på grunn av noe med gården, og bare hvis Nana var for opptatt med strikkeklubben til å dra inn til sentrum. Bestefaren ville heller trekke tenner uten bedøvelse enn å delta på et folkemøte (hans egne ord).

Logan hadde ikke noe behov for å dukke opp denne uken, men likevel var det noe som fikk ham til å svare: «Ja, jeg kommer.»

Jeanies begeistrede hvin fulgte ham ut i morgenlyset.

Dette kom til å bli jul og nyttår på en gang for lesesirkelen.


Kapittel tre

Hei, jeg er Jeanie Ellis, niesen til Dorothy. Det er jeg som er den nye eieren av Pumpkin Spicekafeen, og jeg har vært plaget av noen nattlige forstyrrelser …

Nattlige forstyrrelser? Det fikk henne til å høres enda mer forstyrret ut enn i morges. Jeanies ene kne spratt urolig opp og ned, til tross for at hun prøvde å holde det i ro. Hun var nervøs, for hun ville så gjerne gjøre et godt førsteinntrykk på møtet, og hadde gått igjennom den lille talen i hodet minst et dusin ganger siden hun kom hit. Tjue minutter for tidlig, tydeligvis.

Hun hadde satt seg langt bak. De gamle gulvplankene og den om mulig enda eldre stolen knirket under henne. En håndfull andre mennesker myldret foreløpig rundt i lokalet og hilste på hverandre med den lette fortroligheten hun ikke hadde opplevd siden hun var barn. Hun hadde savnet følelsen av å høre til, av å være hjemme. Men hun hadde ikke innsett det før nå. Hun hadde vokst opp i en småby, men flyktet derfra så snart hun var ferdig på high school, hadde vært så klar for å frigjøre seg fra alle de begrensningene småbymiljøet la på henne. Men et eller annet sted på veien hadde spenningen ved å bo i en storby, alle menneskene, asfalt og betong, mistet sin sjarm.

Hun flyttet litt på seg, og stolen knaket illevarslende. En eldre herre sendte henne et vennlig smil og løftet hånden til pannen som honnør idet han passerte på vei mot en liten flokk mennesker som sto samlet rett ved podiet. Jeanie løftet hånden for å gjengjelde hilsenen, men han hadde allerede gått videre. Hun stakk hendene mellom lårene i et forsøk på å varme dem og for å holde dem i ro, og hun så at den lille flokken hilste på mannen og ertet ham godmodig på grunn av det lysegrønne slipset han hadde på seg. Jeanie kunne ikke huske sist hun hadde spøkt på den måten. Sist hun hadde hatt slike mennesker å spøke med. I hvert fall ikke ansikt til ansikt. Av en eller annen grunn hadde broren blitt hennes nærmeste venn de siste årene. Og forholdet deres besto av tilfeldige meldinger, morsomme videoklipp og en samtale på FaceTime i ny og ne.

Jeanie trakk jakken rundt skuldrene. Det var iskaldt her inne, til tross for at det suste i radiatorene langs veggene.

Folkemøtene ble holdt i det opprinnelige rådhuset, som ifølge de innrissede tallene på mursteinsfasaden var bygd i 1870. Jeanie kunne egentlig ikke forestille seg hvordan det hadde sett ut i 1870, men i kveld så det ut som et lite auditorium med flere rader med sammenleggbare metallstoler og et podium foran. Scenen bak podiet var pyntet til det Jeanie antok var en kommende høstforestilling. Bakerst på scenen var det håndmalte kulisser med gresskar og epletrær, og foran var det plassert flere høyballer. Jeanie så for seg utkledde barn som danset rundt der oppe og vinket til foreldrene nede blant publikum. Det var sikkert sjarmerende å se på, men selv satte hun spørsmålstegn ved sikkerheten. Var det trygt å plassere barn på en så gammel scene? Ville de gamle treplankene bære dem?

Hun ristet tankene av seg og kastet et blikk tilbake mot dobbeltdørene som førte inn til møtelokalet. Fortsatt ingen Logan. Kanskje han bare hadde sagt ja til å komme for å få henne til å slutte å snakke. Det ville ikke være første gang noen hadde gått med på noe bare for å få henne til å holde munn. Hun hadde gjort altfor mye av seg, som vanlig. Hadde druknet den tause bonden med sine problemer og teorier som førte til søvnmangel. Den veldig kjekke, veldig tause bonden.

Jeanie strøk hendene nedover lårene og prøvde å tvinge det sprettende kneet til å holde seg i ro. Det spilte ingen rolle at Logan var kjekk. Veldig, veldig, veldig kjekk. Så kjekk at hvis det hadde vært noe som het Sexy Farmer Weekly, ville han ha prydet forsiden.

Det spilte ingen rolle, for å involvere seg med kjekke bønder inngikk absolutt ikke i hennes plan for Den nye Jeanie. Da hun sa ja til tantens vanvittige forslag om å overta kafeen, var det for å få en ny start.

Jeanie hadde tilbrakt de siste sju årene som administrativ assistent for administrerende direktør i Franklin, Mercer & Young Financial. Den jobben hadde hun hatt helt til han en kveld fikk hjerteinfarkt og døde ved skrivebordet. Det var Jeanie som fant ham neste morgen, som møtte det tomme blikket da hun kom inn på kontoret med en kaffe i hånden. Kaffeflekken på teppet etter kruset hun mistet i sjokket, var fortsatt der da hun sluttet.

Legen sa at hjerteinfarktet skyldtes stress. Det og Marvins forferdelige kosthold, som stort sett besto av bacon og hentemat sent på kvelden. Men det var det med stresset som festet seg hos Jeanie. Var det hennes egen fremtid? Å jobbe og jobbe til hjertet bare sluttet å slå? Til det ga opp?

Jeanie hadde en tendens til å tenke for mye. Til å snakke for mye. Til å … jobbe for mye. Hun var ikke særlig god til å hvile og slappe av, drev ikke med ro og mak. Men hun var fast bestemt på å prøve, for sin egen helses skyld. Plutselig føltes det som et veldig stort problem at livet hennes besto av jobb, noen få kolleger hun kanskje tok et glass vin med på fredag – hvis hun ikke var for sliten til å bli med – og noen ynkelige og sporadiske forsøk på å date. Ikke bare et stort problem, men et dødelig problem, faktisk.

Så da tante Dot bare noen uker senere luftet planen om at Jeanie skulle flytte til Dream Harbor og overta kafeen, virket det som den perfekte utvei. Men nå var Jeanie overbevist om at hun hadde mislykkes allerede. Særlig etter den lille opptredenen overfor den kjekke bonden i morges. Hun hadde nesten slått hodet av ham, og etterpå hadde hun tutet ørene hans fulle om alt mulig med en fart på omtrent tusen kilometer i timen. Hun hadde sett det forferdete ansiktsuttrykket hans. Det eneste han ville, var å komme seg vekk.

Hun kastet et blikk mot døren igjen. Ingenting annet å se enn en liten, kaklende skare med eldre kvinner som myldret inn. De smilte til henne idet de satte seg.

Det var egentlig best slik. Jeanie var dessuten elendig på forhold som varte mer enn noen uker, og en kortvarig flørt i en så liten by som dette, var definitivt ingen god idé. Ikke at Logan ønsket å ha noen kortvarig flørt med henne. Han ville ikke engang drikke kaffe med henne i morges, før hun tvang ham til det …

«Hei.» Logans bryske hilsen idet han satte seg på stolen ved siden av, rykket henne ut av tankene. Han luktet av utendørsliv, av høstløv og vedfyring. Jeanie motsto trangen til å lene seg nærmere den varme kroppen i det trekkfulle rommet.

«Hei.» Vær kul, avslappet. Hun skottet på ham mens han satte seg bedre til rette.

Fortsatt kjekk. Skitt også. «Har du hatt en fin dag?» spurte hun. Bare et uformelt spørsmål til et nytt bekjentskap. Ingen ville spøkelsesteorier her.

«Eh … ja.» Han kremtet. «Helt vanlig.»

Jeanie smilte. «Vanlig er fint.»

Logan nikket. «Hvis du liker at ting er vanlige, vil du ikke like dette møtet.»

Jeanies smil ble bredere. Prøvde den alvorlige bonden seg på en aldri så liten spøk? «Så det går vilt for seg i Dream Harbor annenhver uke, under folkemøtene?»

«Vent og se.» Han lente seg mot henne, og den lave stemmen buldret gjennom henne.

Hun krummet tærne i skoene av velbehag, men hadde ikke tid til å dvele ved følelsen. Lokalet var i ferd med fylles opp, og Jeanie fulgte spent med mens folk tok plass.

Alle møtedeltakerne gjorde at lokalet ble betydelig varmere. En skingrende latter noen rader foran vekket Jeanies oppmerksomhet. Kvinnen som lo var nok i førtiårene – men i så fall var hun veldig flott for alderen, noe som overbeviste Jeanie ytterligere om at det var lurt å flytte til en småby. Folk bar alderen så mye bedre her! Kvinnen lo igjen, og det svarte, glatte håret som var klippet i en bob-frisyre, strøk over det runde ansiktet. Hun presset seg inn mellom en eldre kvinne med kortklippet, grått hår og en mann i tjueårene som snakket høyt mens han markerte hvert ord med hendene.

«Lesesirkelen,» mumlet Logan i øret hennes.

«Lesesirkelen,» gjentok Jeanie matt og betraktet to andre kvinner som blandet seg inn i samtalen fra raden ved siden av. Den ene av dem hadde et spedbarn i bæresjal på brystet. «De virker festlige.»

«Festlige? Vel. De styrer denne byen.» Logans illevarslende tone var helt i strid med fremtoningen til den leende, smilende gruppen foran dem. Særlig da kvinnen med den svarte bob-frisyren snudde seg og vinket til ham.

Logan stønnet og vinket tilbake.

Resten av flokken snudde seg, og Jeanie kunne formelig se hvordan øynene deres lyste opp ved synet av ham.

«Logan! Det var en sjelden ære,» ropte den eldre kvinnen.

«Hei, Nancy.»

«Vi har savnet deg på møtene våre,» sa den unge mannen og blunket. Blunket?

Logan så irritert ut. «Jeg har aldri vært på møtene deres.»

Mannen lo. «Vel, kanskje ikke med vilje, men vi skulle gjerne ha lurt deg med. Særlig mens vi leste Lidenskap i åkeren – Bonden og budeia.» Mannen snakket så høyt at hele lokalet kunne høre det. Flere mennesker fniste og snudde seg for å glo på Logan.

«Å, den var så god.» Kvinnen med spedbarnet la hånden mot brystet og lot som hun dånte der hun satt.

Jeanie smugtittet på Logan og så at ansiktet hans var knallrødt ovenfor skjegget. Hun skjulte et smil.

«Er du den nye kaféeieren?» spurte kvinnen med den svarte bob-frisyren. «Jeg heter Kaori.»

«Jeanie her. Og ja, jeg er den nye kaféeieren.»

«Se å få det stedet i gang igjen!» skjente damen med spedbarnet godmodig. «Jeg er lei av å møtes hjemme hos Kaori. Hun har det så rotete. Søte vaser og rare nipsgjenstander overalt. Jeg får utslett av det.»

Kaori ga kvinnen et spøkefullt klaps på skulderen. «Ikke hør på Isabel. Og velkommen til Dream Harbor.»

Lesesirkeldamene begynte å snakke seg imellom igjen.

«Lidenskap i åkeren, hva?» Jeanie kunne ikke motstå fristelsen til å erte ham.

Logan kremtet og flyttet på seg, stolen knirket høylytt i protest. «Jeg har ikke lest den.»

«Synd. Høres ut som en god bok.» Hun måtte kvele et latterhikst ved tanken på at Logan skulle lese en bok om en bonde og en budeie, og tvang vekk tanken på henne selv i rollen som budeia.

«Jeg skjønner at jeg må få åpnet kafeen snart. Jeg vil ikke at de i lesesirkelen skal være sure på meg.» Det var ment som en spøk, men hun hørte sin egen usikkerhet i stemmen og kjente stresset komme snikende ved tanken på om hun var klar.

«Ikke bry deg om dem. De er bare ute etter et sted å sysle med pornografien sin.»

Jeanie så opp akkurat tidsnok til å få med seg det lille smilet hans. Nok en spøk.

«Vel, det skal vi ikke ha noe av. Og vi skal absolutt ikke ha noe av at de gjør bønder til sex-objekter.»

Logans munnviker trakk seg enda lenger opp. Å, skitt, hun burde kanskje sjekke ut den boken senere. Det var en trygg måte å tilfredsstille sin nye trang til å dyrke bønder på.

«Har jeg gått glipp av noe?» En kvinne med brune krøller dumpet ned på stolen på den andre siden av Logan.

«Niks.»

«Du gikk faktisk glipp av en ganske interessant litterær samtale,» kommenterte Jeanie for å minne Logan om at hun var der.

«Den var ikke interessant. Jeanie, dette er Hazel. Hazel, dette er Jeanie.»

Hazel strakte hånden over fanget på Logan, og Jeanie tok den. Hazel hadde på pulsvanter, og fingrene som stakk ut, var iskalde.

«Hyggelig å hilse på deg,» sa Jeanie.

Hazels blikk flakket fra Jeanie til Logan og tilbake igjen. «Hyggelig å hilse på deg også. Jeg driver bokhandelen ved siden av kafeen din.»

Jeanies smilte bredt. «Å, den er så søt!»

Hazels kinn ble rosa. «Takk.»

Jeanie funderte på om Hazel hadde noen bonderomaner på lager, og gikk nesten glipp av hennes neste spørsmål.

«Og hvordan kjenner dere hverandre?» spurte Hazel.

«Å, på den vanlige måten,» svarte Jeanie. «Jeg slo nesten hodet av ham med et balltre fordi jeg trodde han var en inntrenger som hadde tenkt å myrde meg, mens han faktisk bare skulle levere noen nydelige, små gress… eh … pyntegresskar. Og så kom jeg til å nevne for ham at kafeen muligens er hjemsøkt, så han foreslo at jeg kom på møtet for å få litt … eh … hjelp.»

Hazels øyne ble store bak brillene. «Eh … jøss.»

Jeanie prøvde å smile på en måte som fikk henne til å virke litt mindre gal, men hun følte ikke at hun lyktes med det. Hazel lente seg tilbake i stolen, og skjulte et lite smil selv. Hun hvisket noe til Logan, som fikk ham til å riste kraftig på hodet. Jeanie rakk ikke å overtenke rundt det, for en ny kvinne slo seg ned på raden foran dem.

«Ser du han der borte? Han pønsker tydeligvis på noe,» sa hun uten verken å hilse eller presentere seg for Jeanie.

«Han står vel bare og prater,» mumlet Logan, og den nyankomne kvinnen betraktet ham smaløyd.

«Ja, han snakker med borgermesteren. Sannsynligvis har han enda flere vanvittige planer om hvordan han kan ødelegge denne byen.»

«Det er bare snakk om en quizkveld, Annie.»

«Quizkveld samme kveld som mitt nybegynnerkurs i baking! Han gjør det med vilje!» Hun skulte sint mot mannen i den andre enden av lokalet, og Jeanie fulgte blikket hennes. Den sleipe quizkveld-planleggeren og by-ødeleggeren var høy og kjekk. Ikke bondekjekk, men definitivt tiltrekkende. Mørkt hår, bronsebrun hud. Smilet minnet mer om et kjepphøyt glis. Hva var det i vannet her? Var alle byens menn sexy? Var det fordi byen var som en drøm at den ble kalt Dream Harbor? Jeanie kunne ikke si at det plaget henne akkurat.

«Du oppfører deg som om Mac er en fremmed, selv om vi har kjent ham siden vi gikk i barnehagen,» sa Logan.

Annie rynket pannen. «Det er nettopp det som er problemet. Du husker hvor slem han var? Han stjal sjokolademelken din hver dag i andre klasse! Du av alle mennesker burde forstå!»

Logan lo lavt, et mykt pust av luft. «Jeg har kommet over det.»

Annie la armene i kors. «Vel, det har ikke jeg.»

Endelig vendte hun oppmerksomheten mot Jeanie, som smilte og vinket forsiktig,

«Å, jøss, du må være den mystiske, nye kaféeieren! Jeg heter Annie og eier bakeriet bortenfor deg. Hyggelig endelig å hilse på deg.»

«Er jeg mystisk?» spurte Jeanie og kastet et stjålent blikk på Logan. Han var dyster i ansiktet, men svarte ikke. «Hyggelig å hilse på deg også. Det lukter så deilig fra bakeriet om morgenen.»

«Så kom innom! Jeg pleier forresten å levere scones til kafeen lørdag og søndag morgen. Og jeg vil helst ikke ha samme velkomst som du ga Logan.»

Jeanie ble glovarm i kinnene av forlegenhet, men Annie bare lo, som om det hele var en vits.

«Det var virkelig ikke personlig …» begynte Jeanie å forklare, men Annie avbrøt henne med en håndbevegelse.

«Hvis jeg så den store slampen der luske rundt i bakgaten og ikke hadde kjent ham siden han ble født, ville jeg nok ha prøvd å slå ham i hodet, jeg også.»

«Jeg lusker ikke rundt.»

«Litt luskete var du,» tilføyde Jeanie.

Annie pekte på Logan. «Der ser du, du lusker rundt. Jeg liker henne,» sa hun og pekte på Jeanie.

«Når skal dette fordømte møtet begynne?» Logans stemme var en bedårende blanding av oppgitthet og fortvilelse.

Hazel klappet ham på kneet med vantehånden. «Du vet at borgermester Kelly aldri begynner i tide.»

«Hvorfor kaller du ham det? Kan du ikke bare kalle ham pappa?»

Hazel trakk på skuldrene. «Han er på jobb. Jeg prøver å utvise respekt.»

Logan himlet med øynene, men Jeanie klarte ikke å la være å smile. Hun likte disse menneskene allerede. Hun likte denne småbyen. Hun likte den gretne bonden. Var det for mye å håpe på at hun ville passe inn her? At Annie faktisk ville like henne, at lesesirkelen ville be henne om å bli med, at Hazel ville presentere henne for faren sin, borgermesteren?

Presset om at hun måtte få ting til å funke på kafeen, begynte å bygge seg opp. Men Jeanie hadde tross alt sørget for at Marvin alltid var forberedt til sine ukentlige møter med milliardinvestorer, så da kunne hun vel alltids greie å drive en liten kafé. Ikke sant?

